กระทรวงเกษตรและสหกรณ์ ตัดวงจรโรคใบด่างมันสำปะหลังเหลือ 29,000 ไร่ จากพื้นที่ปลูก 8 ล้านไร่
กระทรวงเกษตรและสหกรณ์ ตัดวงจรโรคใบด่างมันสำปะหลังเหลือ 29,000 ไร่ จากพื้นที่ปลูก 8 ล้านไร่ นายทวี มาสขาว รองอธิบดีกรมส่งเสริมการเกษตร เปิดเผยว่า ปัจจุบันพบการระบาดของโรคใบด่างมันสำปะหลังคงเหลือ 29,151.915 ไร่ ใน 11 จังหวัด คิดเป็นร้อยละ 0.35 ของพื้นที่ปลูกมันสำปะหลังทั้งประเทศ 8.43 ล้านไร่ (53 จังหวัด) ได้อนุมัติทำลายแปลงมันสำปะหลังที่พบการระบาดของโรคแล้ว จำนวน 25,663.225 ไร่ ใช้งบประมาณ 55,432,566 บาท (คิดเป็นร้อยละ 95.63 ของพื้นที่เข้าเกณฑ์อนุมัติทำลาย) และอนุมัติการชดเชยให้กับเกษตรกรแล้ว จำนวน 662.347 ไร่ ใช้งบประมาณ 1,987,041 บาท กรมส่งเสริมการเกษตร ส่งเรื่องให้สำนักงบประมาณจัดสรรเงินให้กับกรมส่งเสริมการเกษตรเพื่อโอนให้สำนักงานเกษตรจังหวัดและเกษตรกร โดยโอนผ่านบัญชี ธ.ก.ส. ที่เกษตรกรได้ลงทะเบียนไว้เรียบร้อยแล้ว ตามกำหนดที่ให้ภาครัฐเข้าไปทำลายตามเงื่อนไขโครงการฯ และจ่ายเงินชดเชยให้กับเกษตรกรที่ทำลายแปลงมันสำปะหลังที่พบโรค ไร่ละ 3,000 บาท ตามพื้นที่ทำลาย เป็นไปตามนโยบายของนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และนโยบายรัฐบาล พลเอก ประยุทธ์ จันทร์โอชา ในการช่วยเหลือเกษตรกรที่ได้รับผลกระทบนอกจากนี้ ได้กำชับและรณรงค์ให้เกษตรกรใช้ท่อนพันธุ์มันสะอาด รวมถึงให้กองขยายพันธุ์พืช จัดทำแปลงผลิตพันธุ์ ณ ศูนย์ขยายพันธุ์พืช จำนวน 5 ศูนย์ ได้แก่ ชลบุรี พิษณุโลก มหาสารคาม สุพรรณบุรี อุดรธานี ตั้งแต่ ปี 2562 รวมกว่า 118,000 ลำ ซึ่งสามารถใช้เป็นท่อนพันธุ์ได้ กว่า 400,000 ท่อน เพื่อเตรียมรองรับการขาดแคลนท่อนพันธุ์ เนื่องจากต้นมันสำปะหลังที่พบโรคต้องทำลายทิ้งทั้งหมด ไม่เหลือท่อนพันธุ์ เก็บได้เฉพาะหัวมัน ไว้จำหน่ายเท่านั้น โดยได้รับพันธุ์ที่ผ่านการรับรองมาจากกรมวิชาการเกษตรและมูลนิธิสถาบันพัฒนามันสำปะหลังแห่งประเทศไทย คาดว่าในเดือนมีนาคมนี้ กองขยายพันธุ์พืชจะสามารถจัดสรรท่อนพันธุ์ให้กับพื้นที่ที่พบโรค จำนวน 11 จังหวัด นอกจากนี้ ยังได้สั่งการให้ระดมเกษตรกรแปลงใหญ่มันสำปะหลัง ศูนย์จัดการศัตรูพืชชุมชนที่มีแปลงมันสำปะหลัง มาร่วมเรียนรู้ในการผลิตท่อนพันธุ์สะอาดที่ถูกต้องเพื่อเตรียมจัดสรรให้กับพื้นที่ที่ขาดแคลนต่อไป